《结夏西山诸佛刹效初盛体为排律十首 其八》
明代·胡应麟

寺古传回向，园空认给孤。飞轩临广莫，叠阁到虚无。

白玉中天临，黄金大地铺。千僧翻般若，七佛證毗卢。

默坐超人境，高凭豁帝都。东西凌泰华，南北控燕吴。

阿閦灵光现，婆娑圣教敷。幽明穷六道，神鬼彻三途。

岭欲腾丹鹫，碑疑下赤乌。香林狮子伏，法驾象王扶。

净业依兰桂，空心会苾刍。沈檀霏贝叶，茗荈浥雕胡。

板屋双扉静，绳床一袖枯。玄谈披沆瀣，妙义发醍醐。

支遁神偏王，周颙兴未孤。无烦畏昏黑，绝顶上浮图。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。